የህወሓት ማዕከላዊ ኮሚቴ መደበኛ ስብሰባውን ውሳኔዎችን በማሳለፍ አጠናቀቀ
የህዝባዊ ወያነ ሓርነት ትግራይ (ህወሓት) ማዕከላዊ ኮሚቴ ከመጋቢት 30 ቀን እስከ ሚያዚያ 3 ቀን 2011 ዓ.ም ለአራት ተከታታይ ቀናት በመቐለ ከተማ ሲያካሂድ የቆየውን መደበኛ ስብሰባ የተለያዩ ውሳኔዎችን በማሳለፍ አጠናቋል።በአራት ቀን ቆይታውም የ6 ወር የስራ አፈጻጸሙን የገመገመ ሲሆን፥ በወቅታዊ ሃገራዊና ክልላዊ ጉዳዮች ላይ በመወያየት የተለያዩ ውሳኔዎችን አሳልፏል።የክልሉን  ኢኮኖሚያዊ፣ ማህበራዊና  የመልካም አስተዳዳር ጉዳዮች በጥልቀት የተመለከተው ማዕካላዊ ኮሚቴው፥ በተሃድሶው ወቅት የተገመገሙ እና የተቀመጡ አቅጣጫዎች አፈፃፀምን ገምግሟል።ከሀገራዊና ወቅታዊ  ሁኔታዎች  ጋር በማዛመድም በሃገሪቱ እያታዩ ያሉ ችግሮችን  ከአጠቃላይ  የሃገሪቱ ሁኔታ ብሎም ለክልሉ ያለውን ትርጉም በመገምገም የመፍትሄ አቅጫዎችን አስቀምጧል።በአሁኑ ሰዓት ሃገሪቱ  ወደ አደጋ እየገባች መሆኑና አሳሳቢ ደረጃ ላይ መድርሷን በመግለጽ፥  ኢህአዴግ  በቅርቡ  በጥልቅ የመታደስ እንቅስሴ በሚፈለገው ደረጃ ላይ ሳይደርስ መቅረቱን ተከትሎ የሰላምና መረጋጋረት ችግሩ እየተባባሰ መምጣቱን አንስቷል።ግንባሩ በ2010 ያስቀመጣቸው በጥልቀት መታደስ እንቅስቃሴዎች በጥብቅ ዲሲፒሊንና ተጠያቂነት እንዲተገበሩ ያለመደረግ መሆኑንም ገልጿል።ለዚሁ መፍትሄም ኢህአዴግ  ህገመንግስቱና  የፌዴራል ስርዓቱ  ሳይሸራረፍ ተግባራዊ በማድረግ  የሀገሪቱን ህልውና ማረጋገጥ እንዳለበት ነው ያስታወቀው።በቅርቡ በሃገሪቱ አንድ ፓርቲ  ለመመስረት የቀረበውን ሃሳብ  በተመለከተ ውህደት ከመፈጸሙ በፊት ሊያዋህዱ የሚችሉ ተግባራት መከናወን እንዳለባቸው እምነት እንዳለው የገለጸው ማዕከላዊ ኮሚቴው፥ ሁሉም እህት ድርጅቶችና  መላው አባላቱ ሰፊ ዴሞክራሲዊ  ውይይት ማካሄድ እንዳለባቸውም አስቀምጧል።በተለያዩ የሀገሪቱ አካባቢዎች እያጋጠመ ባለው ሞት፣ መፈናቀልና እንግልት የተሰማውን ሃዘን በመግለጽ በቀጣይ በህዝብ ላይ ተመሳሳይ ተግባር እንዳይፈፀም የህወሓት ማዕከላዊ ኮሚቴ ከመቼውም በላይ በፅናት ይታገላል ብሏል።የኢትዮጵያ ብሄሮች፣ ብሄረሰቦችና ህዝቦች ዴሞክራሲያዊ ሃይሎች ለህገ መንግስቱና ለፌዴራል ስርዓቱ ጽኑ እምነት በመያዝ  እንዲታገሉለት ጥሪ አቅርቧል።በኢትዮጵያና ኤርትራ መካከል የተጀመረው መልካም ግንኙነት በመገምገምም በትግራይ እና ኤርትራ ህዝቦች መካከል የህዝብ ለህዝብ ግንኙነቱ እንዲጎለብት፣ ግንኙነቱ ቀጣይ፣ ዘላቂና አስተማማኝ እንዲሆን ማዕከላዊ ኮሚቴው ያለውን ዝግጁነት አረጋግጧል።